Dec 08,2015
బాధితులకు బ్యాంకుల బాసట
చెన్నై: కుండపోత వర్షాల కారణంగా వరద నీటిలో చిక్కుకొని ఇబ్బంది పడుతున్న చెన్నై వాసులకు కష్ట కాలంలో అండగా నిలిచేందుకు బ్యాంకులు ముందుకు వచ్చాయి. వీలైనంత నగదు అందుబాటులో ఉంచేలా చర్యలను చేపట్టాయి. చెన్నైతో సహా భారీ వర్షాలు కురిసిన ఇతర జిల్లాలోనూ సాధారణ పరిస్థితులను నెలకొనేలా చర్యలు తీసుకుంటున్నాయి. వెంటేనే సేవల పునరుద్ధరణ జరిగేలా పలు వినూత్న కార్యక్రమాలతో ముందుకు సాగుతున్నాయి. వరదల్లో చిక్కుకున్న వారికి ఇంటి వద్దే నగదును అందజేసేలా స్టేట్‌ బ్యాంక్‌ ఆఫ్‌ ఇండియా వినూత్న చర్యలను చేపట్టింది. ఆయా ప్రాంతాలలో మొబైల్‌ ఎటీఎంలను, మొబైల్‌ బ్యాంకింగ్‌ వ్యాన్లు బోట్లు, ఆటో రిక్షాలు, బిజినెస్‌ కరెస్పాండెంట్‌లను ద్వారా కూడా సేవలను అందిస్తోంది. దీనికి తోడు ఎస్‌బీఐ సహాయ పునరావాస చర్యల్లో కూడా ముమ్మరంగ పాల్గొంటోంది. బాధితులకు ఆహారం, నీరు, బ్లాంకెట్లు, ఔషధాలు, వంట పాత్రలను వరద ప్రభావం లేని జిల్లాల నుంచి కొనుగోలు చేసి వరద ప్రాంతాలలో సరఫరా చేస్తోంది. చెన్నై కేంద్రంగా పని చేస్తున్న ఇండియ న్‌ బ్యాంక్‌ చెన్నై, తిరువళ్లువార్‌, కాంచీపురంలలోని ముంపు ప్రాంతాలలో ఇప్పటికే 250 మంది బ్యాంక్‌ కరెస్పాండెంట్‌లను ఏర్పాటు చేసింది. దీనికి తోడు కడలేదు, విల్లూపురం, తిరువన్నమలై జిల్లాలలో కూడా వినియోగదారు సేవా కేంద్రాలను తెరిచింది. రిజర్వు బ్యాంకు కూడా బ్యాంకు చర్యలకు తగు విధంగా తోడ్పాటును అందిస్తోంది.
మీ స్నేహితులకు రికమెండ్ చెయ్యండి